

Αρκαλοχώρι, 14/ 05 /2025

Προς: ΜΜΕ

**ΔΕΛΤΙΟ ΤΥΠΟΥ**

**Στο μνημόσυνο για τους 62 Μάρτυρες ο Δήμαρχος Μινώα Πεδιάδας Βασίλης Κεγκερογλου –Τιμή στους ήρωες του Δήμου Μινώα Πεδιάδας που αντιμετώπισαν με υπερηφάνεια το εκτελεστικό απόσπασμα**

Με σεβασμό και εθνική υπερηφάνεια, ο Δήμος Μινώα Πεδιάδας τίμησε και φέτος τη μνήμη των 62 Μαρτύρων, στην καθιερωμένη επιμνημόσυνη δέηση που πραγματοποιήθηκε στον Ιερό Ναό Αγίων Πάντων στην Αμμουδάρα, παρουσία του Δημάρχου Μινώα Πεδιάδας Βασίλη Κεγκέρογλου. Η εκδήλωση που συνδιοργανώθηκε από τους Δήμους Ηρακλείου και Μαλεβιζίου, μνημόνευσε τους αθώους που εκτελέστηκαν από τα ναζιστικά στρατεύματα κατοχής τον Ιούνιο του 1942, στη θέση "Ξεροπόταμος" στο Γάζι.

Στην τελετή, παρουσία εκπροσώπων των τοπικών αρχών, φορέων, των Ενόπλων Δυνάμεων και των Σωμάτων Ασφαλείας, καθώς και συγγενών των θυμάτων, ο Δήμος Μινώα Πεδιάδας απέτισε ιδιαίτερο φόρο τιμής στους δικούς του ανθρώπους που περιλαμβάνονταν στους 62 Εθνομάρτυρες.

Ο Δήμαρχος Μινώα Πεδιάδας Βασίλης Κεγκέρογλου, αναφέρθηκε στον διαχρονικό συμβολισμό της θυσίας τους, τονίζοντας: «Με βαθύτατο σεβασμό, σκύβουμε το γόνυ στη μνήμη των 62 Μαρτύρων, οι οποίοι με το αίμα τους πότισαν το δέντρο της ελευθερίας. Μεταξύ αυτών των ηρώων, πέντε επίλεκτα μέλη της δικής μας κοινωνίας, οι συμπατριώτες μας Εμμανουήλ Ι. Κουτεντάκης, Μιχάλης Ι. Κουτεντάκης, Παύλος Μιχ. Κουτεντάκης, Γεώργιος Ν. Κουρομιχελάκης και Ιωάννης Εμμ. Μανουσάκης, αντιμετώπισαν με απαράμιλλη γενναιότητα το εκτελεστικό απόσπασμα. Η στάση τους αποτελεί φάρο θάρρους και αυταπάρνησης, υπενθυμίζοντας σε όλους μας την αξία της ελευθερίας και την ευθύνη που φέρουμε να διαφυλάξουμε την ιστορική μας κληρονομιά. Η θυσία τους παραμένει ζωντανή στη συλλογική μας μνήμη, αποτελώντας πηγή έμπνευσης για τις επόμενες γενιές. Οι 62 Ήρωες της Εθνικής Αντίστασης, αποτελούν αιώνια σύμβολα του αγώνα για την Ελευθερία και την Αξιοπρέπεια. Η μνήμη τους θα παραμείνει αιώνια».